Rådets fælles aktion 2003/423/FUSP

af 5. juni 2003

om Den Europæiske Unions militæroperation i Den Demokratiske Republik Congo

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 14, artikel 18, stk. 5, artikel 25, stk. 3, artikel 26 og artikel 28, stk. 3, og

ud fra følgende betragtninger:

(1) Rådet vedtog den 8. maj 2003 fælles holdning 2003/319/FUSP vedrørende Den Europæiske Unions støtte til gennemførelse af Lusaka-våbenhvileaftalen og fredsprocessen i Den Demokratiske Republik Congo og om ophævelse af fælles holdning 2002/203/FUSP(1).

(2) Rådet vedtog den 10. december 2002 fælles aktion 2002/962/FUSP om ændring og forlængelse af mandatet for Den Europæiske Unions særlige repræsentant for De Store Søers Område i Afrika(2).

(3) Rådet anmodede den 19. maj 2003 generalsekretæren/den højtstående repræsentant om at undersøge, om der vil kunne gennemføres en EU-militæroperation i Den Demokratiske Republik Congo.

(4) FN's generalsekretær har anmodet FN's medlemsstater om at sende en midlertidig stabiliseringsstyrke til Ituri-regionen til gennemførelse af mandatet i FN's Sikkerhedsråds resolution 1484 (2003) af 30. maj 2003.

(5) I overensstemmelse med EU's koncept med en koordinerende nation, der blev godkendt den 24. juli 2002 som konceptuelt grundlag for gennemførelse af selvstændige EU-ledede militære krisestyringsoperationer med anvendelse af en koordinerende nation, skal en medlemsstat udpeges som koordinerende nation.

(6) Med henblik på at planlægge og forberede deployeringen af en EU-styrke i Den Demokratiske Republik Congo bør der udpeges et hovedkvarter for operationen, og der bør udnævnes en øverstbefalende for operationen og en øverstbefalende for styrken.

(7) Den Udenrigs- og Sikkerhedspolitiske Komité (PSC) bør udøve den politiske kontrol med og den strategiske styring af den EU-ledede operation og træffe de relevante afgørelser i overensstemmelse med traktatens artikel 25, stk. 3.

(8) I overensstemmelse med retningslinjerne fra mødet i Det Europæiske Råd den 7.-9. december 2000 i Nice bør denne fælles aktion fastlægge den rolle, som generalsekretæren/den højtstående repræsentant skal spille i overensstemmelse med traktatens artikel 18 og 26 i forbindelse med implementeringen af foranstaltninger, der hører under den politiske kontrol og den strategiske styring, der udøves af Den Udenrigs- og Sikkerhedspolitiske Komité i overensstemmelse med traktatens artikel 25.

(9) Tredjelande kan deltage i operationen efter opfordring fra Rådet.

(10) I henhold til traktatens artikel 28, stk. 3, afholder medlemsstaterne de aktionsudgifter til denne fælles aktion, der har indvirkning på militærområdet, i overensstemmelse med de generelle rammer, der er fastlagt i Rådets afgørelse af 17. juni 2002.

(11) Ifølge traktatens artikel 14, stk. 1, skal de midler, der stilles til rådighed for Unionen for hele den fælles aktions varighed, fastsættes; i den forbindelse bør der fastsættes et finansielt referencebeløb.

(12) Det finansielle referencebeløb for de fælles udgifter til operationen udgør på nuværende tidspunkt det bedste skøn og foregriber ikke de beløb, som vil blive fastlagt i det endelige budget i overensstemmelse med de principper, der er fastsat i afgørelsen om de generelle rammer af 17. juni 2002.

(13) I overensstemmelse med artikel 6 i protokollen om Danmarks stilling, der er knyttet til traktaten om Den Europæiske Union og til traktaten om oprettelse af Det Europæiske Fællesskab, deltager Danmark ikke i udarbejdelsen og gennemførelsen af Den Europæiske Unions afgørelser og aktioner, som har indvirkning på forsvarsområdet, og Danmark deltager heller ikke i finansieringen af operationen -

VEDTAGET FØLGENDE FÆLLES AKTION:

Artikel 1

Mission

1. Den Europæiske Union gennemfører en EU-militær operation i Den Demokratiske Republik Congo, benævnt Artemis, i overensstemmelse med mandatet i UNSCR 1484 (2003).

2. De styrker, der deployeres med henblik herpå, skal operere i overensstemmelse med målene i de rammer for en EU-aktion i Bunia, der er godkendt af Rådet.

Artikel 2

Udpegelse af en koordinerende nation

Frankrig vil optræde som koordinerende nation for operationen.

Artikel 3

Udnævnelse af den øverstbefalende for operationen

Generalmajor Neveux udnævnes til EU's øverstbefalende for operationen (OPCDR).

Artikel 4

Udpegelse af et hovedkvarter for operationen

Hovedkvarteret placeres ved Centre de Planification et de Conduite des Opérations (CPCO) i Paris, Frankrig.

Artikel 5

Udpegelse af øverstbefalende for styrken

Brigadegeneral Thonier udnævnes til EU's øverstbefalende for styrken.

Artikel 6

Planlægning og iværksættelse af operationen

Rådet godkender operationsplanen (OPLAN), autoriserer operationsreglerne og træffer beslutning om iværksættelse af operationen.

Artikel 7

Politisk kontrol og strategisk ledelse

1. Den Udenrigs- og Sikkerhedspolitiske Komité (PSC) udøver med referat til Rådet den politiske kontrol med og den strategiske ledelse af operationen. Rådet bemyndiger herved PSC til at træffe de nødvendige beslutninger i overensstemmelse med traktatens artikel 25. Denne bemyndigelse omfatter kompetencen til at ændre operationsplanen, kommandovejen og operationsreglerne. Beslutningskompetencen vedrørende operationens karakter og afslutning forbliver i Rådet, som bistås af generalsekretæren/den højtstående repræsentant.

2. PSC aflægger med regelmæssige mellemrum rapport til Rådet.

3. PSC modtager med regelmæssige mellemrum rapporter fra formanden for Den Europæiske Unions Militærkomité (CEUMC) vedrørende gennemførelsen af militæroperationen. PSC kan, i det omfang det er relevant, indkalde OPCDR til sine møder.

Artikel 8

Militær ledelse

1. EU's Militærkomité (EUMC) overvåger, at den militære operation, der gennemføres under ansvar af OPCDR, udføres korrekt.

2. EUMC modtager med regelmæssige mellemrum rapporter fra OPCDR. Den kan om nødvendigt indkalde OPCDR til sine møder.

3. CEUMC fungerer som det primære kontaktled til OPCDR.

Artikel 9

Forbindelserne med FN, Den Demokratiske Republik Congo og andre deltagere i fredsprocessen

1. Formandskabet, den koordinerende nation, generalsekretæren/den højtstående repræsentant, OPCDR og EU's særlige repræsentant for De Store Søers Område sikrer tæt samordning af deres respektive aktiviteter med hensyn til gennemførelsen af denne fælles aktion.

2. Generalsekretæren/den højtstående repræsentant, der bistås af EU's særlige repræsentant for De Store Søers Område, fungerer i tæt samordning med formandskabet som det primære kontaktled til FN, myndighederne i Den Demokratiske Republik Congo og nabolandene samt andre deltagere i fredsprocessen.

3. Den øverstbefalende for styrken opretholder, vedrørende spørgsmål af relevans for sin mission, i passende omfang kontakt med de lokale myndigheder, FN's mission i Den Demokratiske Republik Congo (MONUC) og andre internationale aktører.

Artikel 10

Tredjelandes deltagelse

1. Uden at dette anfægter EU's selvstændige beslutningstagning og EU's fælles institutionelle ramme, kan tredjelande opfordres til at deltage i operationen.

2. PSC træffer passende foranstaltninger i forbindelse med aftaler om deltagelse og forelægger dem for Rådet, hvis dette er påkrævet, samt foranstaltninger vedrørende tredjelandes eventuelle finansielle deltagelse i de fælles udgifter.

3. Rådet bemyndiger herved PSC til efter anbefaling fra OPCDR og EUMC at træffe de relevante afgørelser om accept af de foreslåede bidrag.

4. Rådet bemyndiger herved PSC til at træffe de relevante afgørelser om nedsættelse af en bidragyderkomité, hvis tredjelandene yder væsentlige militære bidrag.

Artikel 11

Finansielle ordninger

1. Rådet indfører procedurerne for efterfølgende afregning af udgifter(3) med henblik på at dække de fælles udgifter til den i artikel 1 nævnte operation.

2. I forbindelse med denne operation finansieres indkvartering og logi for de samlede styrker og udgifter til transport af de samlede styrker ikke som fælles udgifter.

3. Det finansielle referencebeløb er 7000000 EUR.

Artikel 12

Videregivelse af oplysninger til tredjelande og internationale organisationer

1. Generalsekretæren/den højtstående repræsentant har bemyndigelse til i overensstemmelse med Rådets sikkerhedsforskrifter at videregive EU-klassificerede oplysninger og dokumenter, der er fremstillet med henblik på operationen, til tredjelande, der er inddraget i den fælles aktion.

2. Generalsekretæren/den højtstående repræsentant har bemyndigelse til til tredjelande, der er inddraget i den fælles aktion, at videregive ikke-EU-klassificerede dokumenter vedrørende Rådets forhandlinger om operationen, som i overensstemmelse med Rådets forretningsordens artikel 6, stk. 1, er omfattet af tavshedspligt.

Artikel 13

De EU-ledede styrkers status

Om nødvendigt fastlægges status for de EU-ledede styrker i Den Demokratiske Republik Congo i en aftale med regeringen for Den Demokratiske Republik Congo, der indgås på grundlag af traktatens artikel 24.

Artikel 14

Fællesskabsindsats

Rådet noterer sig, at Kommissionen, hvor det er relevant, vil rette sin indsats imod gennemførelsen af denne fælles aktions mål.

Artikel 15

Ikrafttræden

Denne fælles aktion træder i kraft den 5. juni 2003. Den løber indtil den 1. september 2003.

Artikel 16

Offentliggørelse

Denne fælles aktion offentliggøres i Den Europæiske Unions Tidende.

Udfærdiget i Luxembourg, den 5. juni 2003.

På Rådets vegne

M. Chrisochoïdis

Formand

(1) EUT L 115 af 9.5.2003, s. 87.

(2) EFT L 334 af 11.12.2002, s. 5.

(3) På grundlag af modellen for Rådets afgørelser om fastsættelse af præfinancieringsprocedurer for finansieringen af EU-operationer, der har indvirkning på militær- eller forsvarsområdet (godkendt af Rådet den 27.1.2003).